Gedagte vir die dag: Binne God se wil | Maroela Media
Is twee mossies nie vir 'n sent te koop nie? En tog sal nie een van hulle op die grond val sonder die wil van julle Vader nie. Van julle is selfs die hare op julle kop almal getel. Moet dan nie bang wees nie. Julle is meer werd as baie mossies. (Matteus 10:29–30)
God sorg vir klein voëltjies – vir al die soorte mossies – die Kaapse man­netjie met sy swart gesiggie en opvallende wit C teen die kant van sy kop en sy grou wyfietjie wat op jou grasperk rondspring. Hy sorg ook vir die klein grysetjies van Parys in Frankryk wat in swerms op kafees toesak en so mak is dat hulle koekkrummels langs jou teekoppie oppik.
God sorg vir die pragtige Janfrederikkies wat klokslag etenstyd saam met geelbekspreeus by is om die katte se pilletjies uit hul kosbakke te gaps, ook vir die grys duiwe wat hulle verwilder en oorneem. Hy hoor die kiewiete wat saans verbyvlieg nes toe en die uil wat soms in die middel van die nag op ons dak kom sit. Hy sorg so goed vir hulle, nie een van hulle sal uit die lug val sonder sy wil nie.
Waarom sal Hy nie vir jou ook sorg en jou lewe spaar nie?
Jesus verstaan ons oorlewingstryd, ons bekommernis oor die dag van môre, die angste en vrese wat ons beetpak as ons sien wat in die wêreld om ons aangaan en wat alles met ander mense gebeur.
Ongelukke en siekte is nie al nie – jy kan in jou huis oorval word en in jou slaap vermoor word. Die dood skuil in al sy vermommings waar jy jou ook al bevind. Jesus wys ons daarop dat ons nie nodig het om bang te wees as ons bly glo nie, die liggaam vergaan, maar die siel sal bly voortleef. Glo in Hom, leer by Hom; Hy hou jou lewe hier en in die hiernamaals in sy hande.
Here Jesus, dankie dat ons niks hoef te vrees nie.
ToekomsVenster: Skop jou skoene uit by God
Dankie Liewe Vader, ons hoef oor niks besorg te wees nie. Amen
Dankie God dat ons weet U beskerm ons
Tiekie Maré · 3 jaar gelede
Jesus het vir ons Sy Alles gegee, hoekom sal Hy ons nou op ons Eie Los? Glo VERTROU EN LAAT ONS LIG SKYN. Dankie Vader.
Dankie Jesus, dat U ook vir ons sorg soos vir elke blommetjie wat u klee en en sorg vir elke voeljie van die veld. Mense verander maar Jesus nooit.!